Փրոֆ. Սեդա Պարսումեան-Տատոյեան սկզբունքով գեղանկարիչ է, մասնագիտացած` Լոնտոն: Հետագային ան ստացած է գիտութիւններու տոքթորի կոչումը` փիլիսոփայական գիտութեանց մէջ: Դասաւանդած է լիբանանեան (յատկապէս` Հայկազեան, նախկին Լիբանանեան-ամերիկեան եւ Պէյրութի ամերիկեան համալսարաններուն մէջ 1986-2005): 2005-2012 ան հրաւիրուած է Հայագիտական նիւթեր դասաւանդելու Նիւ Եորքի Քոլումպիա համալսարանի միջինարեւելեան ուսմանց բաժինը եւ Նիւ Ռոշել-Նիւ Եորքի Սուրբ Ներսէս ընծայարանը: Հայ-իսլամական փոխյարաբերութեանց մասին դասախօսելու հրաւիրուած է Շիքակոյի համալսարանին կողմէ, եւ անցեալ աշնան տարեշրջանին` Երեւանի պետական համալսարանին մէջ, որպէս այցելու դասախօս: Զուգահեռաբար եւ բազմաթիւ անգամներ փրոֆ. Տատոյեան հրաւիրուած է մասնակցելու եւ կամ դասախօսելու միջազգային գիտաժողովներու: Կը գրէ հայերէն ու անգլերէն լեզուներով: Հեղինակ է աւելի քան յիսուն լայն ուսումնասիրութեանց եւ եօթը գիրքերու. «Լիբանանահայ նկարչութիւնը ինքնութեան տագնապին լոյսին տակ» (Պէյրութ, 1984), «Էջեր արեւմտահայ մտածումէն» (Պէյրութ, 1987), Յովհաննէս Երզնկացի «Ի տաճկաց իմաստասիրաց գրոց քաղեալ բանք»-ին իսլամական աղբիւրները եւ փիլիսոփայական արձակը» (Պէյրութ, 1991), «The Fatimid Armenians: Cultural and Political Interactions in the Near East» (Leiden, Brill, 1997), «The Armenian Catholicosate from Cilicia to Antelias: An Introduction to the Political History» (Պէյրութ, 2003), «The Contribution of the Armenian Church to the Christian Witness in the Middle East» (Editor and co-author), (2001), «The Armenians in the Medieval Islamic World Seventh-Fourteenth Centuries: Paradigms of Cultural-Political Interactions». Three Volumes, Volume I, «The Arab Period in Arminya», (London & New York: Transaction Publishers, 2011):